Gays doodgemartel, aangehou in nuwe aanslagDie Russiese polisie het in Augustus verlede jaar minstens 18 LGBT aktiviste in Sint Petersburg aangekeer tydens ŉ betoging om geslagsminderhede se regte te bevorder. Foto: Facebook Twee mense is doodgemaak en amper 40 aangekeer in ŉ hernieude aanslag op LGBT mense in die Russiese streek Tsjetsjnië, sê aktiviste. Die sterfgevalle was glo die gevolg van polisiemarteling, berig The Guardian. Maandag se berigte is soortgelyk aan dié van 2017 toe die polisie honderde gay mans in Tsjetsjnië aangekeer en geslaan en elektriese skokke toegedien het in geheime gevangenisse, wat gelei het tot internasionale veroordeling en sanksies. As die huidige berigte bevestig kan word, sal dit bewys dat druk op Rusland en die Tsjetsjniese leier, Ramzan Kadyrov, hom nie laat afsien het van hedendaagse pogroms teen LGBT mense in dié konserwatiewe republiek nie. ŉ Russiese LGBT regtegroep in Sint Petersburg, die Russiese LGBT Netwerk, het in 2017 ŉ poging gelei om alle LGBT mense uit Tsjetsjnië te ontruim. Intussen handhaaf die organisasie ŉ uitgebreide netwerk kontakte onder Rusland se LGBT gemeenskap. Volgens hulle het die nuwe vervolgings laat in Desember begin nadat die administrateur van ŉ aanlyn groep vir LGBT mense op ŉ plaaslike sosiale netwerk aangehou is. Die polisie het die kontakte op sy foon gebruik om ander lede van die gemeenskap op te spoor. Plaaslike polisie het die mense wat hulle in hegtenis geneem het en hul naasbestaandes met strafregstappe gedreig, berig Insider. Kadyrov is volgens buitelandse waarnemers ŉ marionet wat deur die Kremlin aan die mag gebring is. Hy word in Westerse media as “ŉ krygsheer” beskryf en plaas gereeld foto’s van hom in die sosiale media waarop hy katte vertroetel. In 2015 het die New York Times hom as “ŉ Instagram-verslaafde” beskryf.